Într-un interviu exclusiv la DC News, la emisiunea DC Votez, Adrian Vigheciu, candidatul PSD la Primăria Sectorului 5, și-a expus viziunea pentru cartierul Cotroceni din Capitală.
„Întotdeauna, cartierul Cotroceni a fost văduvit doar pentru că s-a considerat că oamenii de acolo au opinii proprii. Ăsta e adevărul. Eu îmi doresc foarte mult să fac o zonă fanion a Bucureștiului din cartierul Cotroceni, o zonă care în perioada de weekend să fie strict o zonă de promenadă și fără posibilitatea ca non-riveranii să intre cu mașinile. Vreau să fie o zonă în care oamenii să poată veni cu copiii să-i plimbe, să poată bea o cafea sau un ceai și să fie un cartier verde al Capitalei“, a spus Adrian Vigheciu.
„Acum, zona este nesistematizată, nemarcată, iar pe trotuarele căreia ne rupem picioarele. Din păcate, cauza acestui eșec a fost gândirea îngustă a primarilor din sector, care au abandonat cartierul Cotroceni“, a mai precizat, la DC Votez, Adrian Vigheciu.
De ce arată deplorabil cartierul Cotroceni
„Lucrurile arată dezastruos într-unul dintre cele mai frumoase cartiere ale Bucureștiului. După ce că nu avem spațiu verde nici măcar în media Bucureștiului în Sectorul 5, acesta este și văduvit de locuri de recreere.
Tehnic, aproximativ 1/3 din Sectorul 5 nu este administrat de Consiliul Local Sector 5. În trecut, un fost primar al sectorului a preferat să dea în administrare către Primăria Capitalei zone întregi din sector, crezând că degrevează bugetul.
În realitate, Primăria Capitalei are probleme majore în parcuri mult mai importante și au lăsat în nepăsare aceste zone“, a mai zis Adrian Vigheciu.
Fiți la curent cu ultimele noutăți. Urmăriți DCNews și pe Google News